รร.เซ็นทรัลกำไรนิวไฮเฉียด1.6พันล้าน
โรงแรมเซ็นทรัล พลาซา สร้างประวัติศาสตร์หน้าใหม่ของกำไร ปี 2555 โกย 1,580 ล้าน คาดปีนี้ฉลุยต่อ
1 มี.ค. 2556

โรงแรมเซ็นทรัล พลาซา สร้างประวัติศาสตร์หน้าใหม่ของกำไร ปี 2555 โกย 1,580 ล้าน คาดปีนี้ฉลุยต่อ
บริษัท โรงแรมเซ็นทรัล พลาซา (CENTEL) เปิดเผยผลประกอบการประจำปี 2555 กำไรสุทธิ 1,580.76ล้านบาท คิดเป็นกำไรหุ้นละ 1.17 บาท เพิ่มขึ้นถึง 187.27% จากปี 2554กำไรสุทธิ 550.38 ล้านบาท หรือ0.41 บาท 
นายสุทธิเกียรติ จิราธิวัฒน์ ประธานกรรมการ บริษัท โรงแรมเซ็นทรัล พลาซา (CENTEL) กล่าวว่า ในไตรมาส 4 ปี 2555 บริษัทสร้างสถิติกำไรสูงสุดเป็นประวัติการณ์อีกครั้ง โดยมีกำไรสุทธิ 747.7 ล้านบาท เติบโตขึ้น 896.8% จากช่วงเดียวกันปีก่อน 
นอกจากนี้ บริษัทมีกำไรพิเศษจากการควบรวมกิจการเป็นชั้นๆ จำนวน 458.2 ล้านบาท และขาดทุนจากการตั้งสำรองค้ำประกันกองทุนอสังหาริมทรัพย์จำนวน 40.4 ล้านบาท
สาเหตุหลักของกำไรที่ดีขึ้นมากมาจากการฟื้นตัวอย่างต่อเนื่องของธุรกิจโรงแรม การเติบโตของธุรกิจอาหารจากการขยายสาขาของแบรนด์เดิม และการดำเนินงานเต็มที่ของแบรนด์ใหม่ คือโอโตยะและโยชิโนยะ 
“เฉพาะกำไรจากการดำเนินงานก่อนรายการพิเศษ บริษัททำได้จำนวน 294.6 ล้านบาท เพิ่มขึ้นจากปีก่อน 201.5% โดยมีรายได้จากธุรกิจโรงแรมทั้งสิ้น 1,828.9 ล้านบาท เพิ่มขึ้น 57% จากปีก่อน” นายสุทธิเกียรติ กล่าว
ไตรมาส 4 ปี 2555 บริษัทมีรายได้รวม 4,076.4 ล้านบาท เพิ่มขึ้น 1,052.3 ล้านบาท หรือ 34.8% จากช่วงเดียวกันปีก่อน ซึ่งประมาณ 64% ของรายได้ที่เพิ่มขึ้น มาจากธุรกิจโรงแรมที่มีอัตราการเข้าพักอยู่ที่ 74.8% เทียบกับ 64.3% ในไตรมาส 4 ปี 2554 และรายได้เฉลี่ยต่อห้อง (RevPar) อยู่ที่ 2,877 บาทเติบโต 21.7% 
ทั้งนี้ โรงแรมที่ดีต่อเนื่อง ได้แก่ โรงแรมเซ็นทาราแกรนด์ แอท เซ็นทรัลเวิลด์ โรงแรมเซ็นทาราแกรนด์ เซ็นทรัล ลาดพร้าว และรายได้จากโรงแรมเซ็นทารากะรน ซึ่งเริ่มนับรวมเป็นรายได้ของบริษัทเมื่อเดือน มี.ค. 2555 
นายสุทธิเกียรติ กล่าวถึงผลการดำเนินงานรวมทั้งปี 2555 ว่า มีรายได้รวม 14,829.1 ล้านบาท เพิ่มขึ้น 3,373.9 ล้านบาท หรือ 29.5% จากปี 2554 โดยเป็นรายได้จากธุรกิจโรงแรม 6,472.9 ล้านบาท รายได้จากธุรกิจอาหาร 8,356.2 ล้านบาท
“รายได้จากธุรกิจโรงแรมและอาหารคิดเป็นสัดส่วน 44 ต่อ 56 ขณะที่ปี 2554 สัดส่วน 43 ต่อ 57 ภาพรวมบริษัทมีกำไรจากการดำเนินงานก่อนรายการพิเศษ ในปี 2555 จำนวน 1,069.9 ล้านบาท เติบโต 111.8%” นายสุทธิเกียรติ กล่าว
สำหรับแนวโน้มผลการดำเนินงานปี 2556 คาดว่าทั้งในส่วนของธุรกิจโรงแรมและธุรกิจอาหารจะมีการเติบโตอย่างต่อเนื่อง โดยเฉพาะธุรกิจโรงแรม เนื่องจากภาพรวมอุตสาหกรรมการท่องเที่ยวยังคงสดใสและอัตรากำไรขั้นต้น (มาร์จิน) จะปรับตัวดีขึ้น เพราะโรงแรมใหญ่ๆ ที่เพิ่งเปิดดำเนินการตั้งแต่ปี 25512553 มีความสามารถในการทำกำไร